Harry Potter nou ook TV-reeks(Foto: Chris Delmas/ AFP) Harry Potter-aanhangers, van wie sommige al jare lank hoop op ŉ televisiereeks, kan uiteindelik hul towerstawwe neersit en juig. Warner Bros. Discovery het Woensdag aangekondig dat die Harry Potter-boeke nou ook in ŉ TV-reeks omskep word, met skrywer JK Rowling as uitvoerende vervaardiger. Warner Bros. Discovery sê die reeks sal “ŉ getroue aanpassing” van Rowling se megatrefferboeke wees en op sy nuwe stroomdiens, Max, uitgesaai word. Die aankondiging bevestig onlangse bespiegeling dat ŉ program oor die magiese wêreld van Hogwarts binnekort die lig gaan sien. “Max se verbintenis tot die behoud van die integriteit van my boeke is vir my belangrik. Ek sien daarna uit om deel te wees van die nuwe verwerking wat voorsiening sal maak vir diepte en detail wat slegs deur ŉ uitgebreide televisiereeks verskaf kan word,” sê Rowling. Volgens Warner Bros. Discovery sal die verhale uit elk van die boeke “ŉ dekade lange reeks met nuwe rolverdelings” word. Daar is nie ŉ tydlyn verskaf vir wanneer die reeks verfilm gaan word nie.